Jeg venter foran en skurvogn. Jeg må ikke selv gå rundt blandt teltene og lede efter danskere i mængden af udlændinge.

Alene i denne lejr, som ligger i det nordlige Syrien, bor lige nu over 1.000 udenlandske kvinder og børn fra 46 nationer. De er alle rejst til Islamisk Stats selvbestaltede kalifat, og mange af dem er eller har været gift med IS-krigere.

Nu er de tilbageholdt af de Syriske Demokratiske Styrker (SDF) i lejren på ubestemt tid. SDF venter på, at de forskellige nationer skal hente deres borgere hjem. Samtidig sidder over 1.000 udenlandske mænd fængslet, ifølge de seneste tal.

Alle er de kommet ud fra Islamisk Stats territorier på et tidspunkt i krigen og er blevet arresteret. Det er derfor sandsynligt, at der i de andre lejre også sidder danske kvinder.

DR’s mellemøstkorrespondent Puk Damsgård Puk Damsgård er DR Nyheders korrespondent i Mellemøsten med base i Kairo i Egypten. Læs mere

Tildækket og taler perfekt dansk

Jeg har efterspurgt at møde de danske kvinder, der bor i denne lejr, man også kan betegne som et åbent fængsel. Udefra ligner den en hvilken som helst anden flygtningelejr, men kvinderne er ikke frie til at forlade lejren i det kurdisk kontrollerede hjørne af Syrien.

- De er ved at gøre sig klar og tage tøj på, siger lejr-lederen og spejder over en tør grusplads mod teltene.

Der går en rum tid, inden to tildækkede kvinder slentrer med et par børn mod os. Kvinderne er tildækkede, så jeg ikke kan se, hvem de er, men jeg kan se en dreng, der er lys i huden.

Da jeg præsenterer mig, vender den ene kvinde om på stedet. Hun vil under ingen omstændigheder tale med en journalist og går tilbage til teltet, mens den anden bliver stående.

Efter nogle minutter kommer yderligere to andre kvinder til, så de nu er tre. Jeg har altså nu set fire danske kvinder – de tre indvilger i at tale med mig, og vi sætter os ind i et skur på nogle brune sæder.

Alle er tildækkede så jeg kun kan se øjnene gennem deres niqab. Alle taler de perfekt dansk. Ingen af dem vil dog stille op til et interview med deres navn, foto eller andre detaljer, der kan afsløre, hvem de er.

Etnisk dansker fra Jylland

De forklarer, at et interview ikke hjælper noget i forhold til, hvorvidt de kommer tilbage til Danmark eller ej. De ønsker ikke at blive genkendt som kvinder, der har boet under Islamisk Stat og fået børn i kalifatet, inden de kom til lejren.